**חיים הררי** (נולד ב-18 בנובמבר 1940) הוא פרופסור מן המניין לפיזיקה ותאורטיקן ישראלי, חתן פרס ישראל במדעים מדויקים, פרס א.מ.ת על תרומתו לקידום החינוך המדעי במערכת החינוך, חבר האקדמיה הלאומית הישראלית למדעים ונשיא מכון ויצמן למדע לשעבר.

ביוגרפיה
--------

הררי נולד בירושלים ב-1940, דור חמישי לילידי הארץ, לדינה לבית נאמן וליזהר הררי (שניהם ילידי יפו ובנים למייסדי תל אביב, שרה ואבא נאמן ויהודית וחיים הררי). הררי בוגר בית הספר היסודי "בלפור" והגימנסיה הרצליה בתל אביב, שסבו חיים הררי היה ממייסדיה. הסב נפטר חמישה ימים טרם לידתו, והררי קרוי על שמו. להררי תואר שני ושלישי בפיזיקה מהאוניברסיטה העברית בירושלים. הוא הצטרף ב-1966 למכון ויצמן למדע והיה לצעיר הפרופסורים בהיסטוריית המכון (ב-1967). 

ב-1974 היה אחד משני מייסדי פרויקט החונכות הארצי פר"ח והוא כיהן ברציפות עד 2015 כיו"ר מועצת פר"ח. הפרויקט זכה בפרס ישראל ב-2008. כיהן כיו"ר ות"ת (הוועדה לתכנון ולתקצוב של המועצה להשכלה גבוהה) בשנים 1979–1985. בתקופת כהונתו כיו"ר ות"ת, הקים את מרכז החישובים הבינאוניברסיטאי (מחב"א) והניח את היסודות לרשת תקשורת המחשבים האוניברסיטאית בישראל. הררי היה גם נשיא מכון ויצמן למדע בין השנים 1988–2001. תקופת כהונתו נחשבת למוצלחת במיוחד, ומתאפיינת בבניית תשתיות ומכוני מחקר חדשים רבים, וגיוס רב של כספי תרומות. הוא מייסד ויושב ראש הראשון של הוועד המנהל של חמד"ע (1988-2007), והמייסד והיו"ר הראשון (1999–2015) של מכון דוידסון לחינוך מדעי ליד מכון ויצמן.

בשנת 1973 זכה בפרס ויצמן למחקרים במדעים מדויקים על עבודותיו בתאוריה של החלקיקים האלמנטריים, בשנת 1976 זכה בפרס רוטשילד לפיזיקה, בשנת 1978 נבחר כחבר האקדמיה הלאומית הישראלית למדעים, בשנת 1989 זכה בפרס ישראל למדעים מדויקים, בשנת 2004 זכה בפרס א.מ.ת בחינוך, ובשנת 2010 נבחר כחבר באקדמיה האמריקאית לאמנויות ולמדעים. בשנת 2021 קיבל הררי את "פרס ההשכלה הגבוהה" של המועצה להשכלה גבוהה "כהוקרה על עשייה אקדמית פורצת דרך ומעוררת השראה המשלבת מצוינות מדעית ותרומה לקהילה ולחברה".

הררי כתב ספר בשם "מבט מעין הסערה - טרור ותבונה במזרח התיכון" (Haim Harari: A View from the Eye of the Storm, Terror and Reason in the Middle East; 10 Regan Books / Harper Collins Publishers, 2005.) בו הוא מצליף על תרדמתו של העולם המערבי נוכח הטרור האסלאמי.

הררי נשוי לאלפי, אב לשלושה, סב לארבעה נכדים וסבא-רבא לנין. מתגורר במכון ויצמן.

תרומתו המדעית
-------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### מודל ראשונים

 ערך מורחב – **מודל ראשונים**  

"מודל ראשונים" (באנגלית Rishon Model), שהוצע על ידי הררי ב-1979, היה הניסיון הראשון להציג תאוריה שלפיה הפרמיונים (קווארקים ולפטונים) אינם חלקיקי יסוד (כלומר בלתי ניתנים לחלוקה), אלא הם מורכבים מחלקיקים קטנים יותר שהררי כינה **ראשונים**. 
המודל בא להציע מענה לתמיהה על כך שהתגלו בניסויים כל כך הרבה סוגים שונים של קווארקים ולפטונים. בניסוחו של הררי: "הגילוי של לפחות 5 טעמים מקוריים של קווארקים ושל 5 (ואולי 6) סוגי לפטונים מביאים להשערה שחלקיקים אלו הם בעלי מבנה פנימי כלשהו. זה פשוט לא סביר שקיימים 20 חלקיקי יסוד שונים".

קישורים חיצוניים
----------------

ויקישיתוף מדיה וקבצים בנושא **חיים הררי** בוויקישיתוף

* חיים הררי, באתר פרויקט הגנאלוגיה במתמטיקה
* חיים הררי באתר מכון ויצמן
* חיים הררי (פיזיקאי), באתר פרס א.מ.ת.

* מבט מתוך עין הסערה תרגום לעברית של הרצאה, שניתנה באנגלית באפריל 2004 (הוצאת "קשת החדשה", גיליון 17)
* ספר: "מבט מעין הסערה- טרור ותבונה במזרח התיכון", 2005 (באנגלית)
* סיפורו של פר"ח יפהפה - פרופ' חיים הררי
* חן פונדק, פרופ' חיים הררי: "לא ייתכן שלפני 3 שנים היינו מפגרים ועכשיו אנחנו מצטיינים", באתר כלכליסט, 18 בדצמבר 2012
* חיים הררי, ‏בנבכי החומר, **מחשבות** 48, דצמבר 1979, עמ' 58–67
* שיחה עם חיים הררי, ‏היש חומר בחומר?, **מחשבות** 31, דצמבר 1970, עמ' 2–8
* כרטיס אישי של חיים הררי, באתר האקדמיה הלאומית הישראלית למדעים

הערות שוליים
------------

1. ↑  בית הספר הממלכתי "בלפור" - קצת היסטוריה (חיים הררי מבוגרי בית הספר בלפור)
2. ↑  סיפור לידתו של פר"ח
3. ↑  מקבלי פרס ישראל לשנת תשס"ח - אתר פרס ישראל
4. ↑  פרח זוכה בפרס ישראל - אתר פר"ח
5. ↑  חתני פרס ישראל לשנת תשמ"ט, אתר פרס ישראל

| **נשיאי מכון ויצמן למדע** |
| --- |
| 

|  |
| --- |
| חיים ויצמן • אבא אבן • מאיר וייסגל • אלברט סייבין • ישראל דוסטרובסקי • מיכאל סלע • אריה דבורצקי • חיים הררי • אילן חת • דניאל זייפמן • אלון חן |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007511644305171
* GND: 1241002045
* ISNI: 0000 0000 5565 7430
* LCCN: no2005049430
* MGP: 152216
* NKC: mzk2005313071
* SUDOC: 24916731X
* VIAF: 36649395
* WorldCat: lccn-no2005049430

 |